
A pécsi püspöki szeminárium története kezdetektől 1950-ig

Rezümé

Dolgozatomban a pécsi püspöki szeminárium történetét követtem végig a XVI. századi
előzményektől 1950-ig. Személyes motivációm a kutatás során az volt, hogy megismerjem
anyaintézményem, a Pécsi Püspöki Hittudományi Főiskola jogelődjének múltját. Célom egy
történeti összefoglalás készítése volt, amely tartalmazza a lényeges eseményeket, alátámasztva
korabeli levelezésekből vett részletekkel, képekkel és egyéb érdekességekkel. Magyar és
európai intézményekkel összehasonlítva vizsgáltam meg a pécsi szemináriumi oktatás
minőségét és szigorát, a növendékek életét az intézmény falai közt. A kutatás során részletesen
feldolgoztam az elérhető forrásokat a szeminárium életéről, a napirendtől az étrendig. Értékes
információkat kaptam a korabeli szemináriumi lapokról, régi újságokban megjelent cikkeket
néztem át és használtam fel. A téma nagyon fontos szülővárosom történetében. Pécs püspöki
székhely, a város életét meghatározta és ma is meghatározza a katolikus egyház. A pécsi
szeminárium története szorosan kapcsolódik a város történetéhez. A híres pécsi püspökök
egymásra épülő munkája nyomán létrejött városunkban az intézmény, amelyet megálmodtak.
Azon munkálkodtak, hogy a növendékek színvonalas képzésben részesüljenek a nemes célnak
megfelelő épületben, hogy később eredményesen tudják képviselni az egyház törekvéseit. Nem
volt sima ez az út, sok akadályt kellett leküzdeni az évek folyamán. Követtem az intézmény
történetét a török megszállás után, a béke nyugalmas éveiben, a két világháború idején és az ún.
felszabadulás után. Az 1950-es éveket követő időszak külön történet, ez már egy másik dolgozat
témája lehetne. A válogatott tudós tanárok nevét tisztelettel sorolom fel a függelékben. A
növendékek a szemináriumban eltöltött évek alatt alapozták meg hitüket, életszemléletüket és
későbbi pasztorális tevékenységüket. Az útravaló, amit az intézményben kaptak végig kísérte
egész életüket és hatással volt a katolikus hívek mindennapjaira is.



